יוסק'ה נחמיאס

ממוזער
יוסף (יוסק'ה) נחמיאס (נולד בי"ז בחשוון תרפ"ו, 4 בנובמבר 1925) הוא מבכירי לוחמי האצ"ל, מניצולי כלא עכו ואלטלנה, מראשי מוזיאון האצ"ל בתש"ח ושחקן.

==ביוגרפיה==
נולד למשפחה יהודית-ספרדית בירושלים בי"ז בחשוון תרפ"ו- 4 בנובמבר 1925, דור-6 בארץ הבכור מבין עשרה אחים ואחיות, להוריו היו אלו נישואין שניים, אביו דוד נחמיאס היה קבלן. בשנת 1939 עברה משפחתו להתגורר בתל אביב, בה הצטרף לתנועת הנוער בית"ר.
בתיכון למד בקולג' הצרפתי בביירות ולאחר פרוץ מלחמת העולם השנייה חזר לארץ והמשיך את לימודיו בתיכון הצרפתי ביפו. עם התקדמות הכוחות הגרמנים לאזור המזרח התיכון, נשמע יוסק'ה לקריאת מוסדות היישוב ומפקדת האצ"ל, זייף את תעודת הלידה והתנדב לצבא הבריטי בהיותו בן 14 וחצי בלבד. שש שנים וחצי שרת בחיל ההנדסה של הצבא הבריטי, תחילה ביחידה ארצישראלית ולאחר מכן ביחידה בריטית. השתתף בקרבות בלבנון, מצרים ובמהלך פלישת בעלות הברית לסיציליה נפצע והוחזר לארץ. עם שובו לקח חלק בפעולות המחתרת, כאשר הוא עדיין חייל בריטי.

בין השנים 1944–1946 השתתף בפעולות מבצעיות רבות של האצ"ל במסגרת ח"ק (חיל קרב), ביניהן הפשיטה למחנה צריפין, פיצוץ המטוסים בשדה התעופה לוד, ועוד. במרץ 1946, במבצע ליל הרכבות שהתבצע במסגרת תנועת המרי העברי, לקח חלק בפיצוץ גשר רכבת ליד אשדוד, בקרבת גשר עד הלום. במהלך הנסיגה נתפס על ידי הבריטים עם קבוצה של 31 לוחמים, נשפט בבית דין צבאי ובהיותו חייל בריטי נידון למוות בפני כיתת יורים, באשמת בגידה וגייס חמישי. גזר הדין לא הוצא אל הפועל ובמשפט חוזר הוחלף בחמש עשרה שנות מאסר. לאחר שלושה עשר חודשי מאסר נמלט במהלך הפריצה לכלא עכו. במהלך השנים 1947–1948 ועד הקמת המדינה המשיך יוסק'ה להשתתף בפעולות של האצ"ל נגד השלטון הבריטי. היה מאנשי האצ"ל שביצעו את ההתקפה על יפו. כמו כן, היה על סיפונה של אוניית הנשק של האצ"ל אלטלנה, בעת הפגזתה מול חוף תל אביב במהלכה השליך למים את מנחם בגין, שלא רצה לעזוב את האונייה הבוערת אפילו ברגע אחרון.

במלחמת העצמאות שירת בצה"ל בחטיבת יפתח של הפלמ"ח. עם שחרורו שירת את המדינה במשך ארבע שנים וחצי בשליחות באפריקה. בין השנים 1981-1957 עבד כדייל בחברת התעופה אל-על והיה מנהל שירותים בטיסה. משנת תשמ"ב, תקופה קצרה לאחר פרישתו מאל על, ועד היום, הוא מראשי מוזיאון האצ"ל בתש"ח בתל אביב ותפקידו העיקרי במוזיאון הוא כאיש עדות. נחמיאס הוא אחד ממפיציה הגדולים של מורשת האצ"ל בדור האחרון.

בשנת 2009 צולם סרט הסטודנטים "הפריצה לכלא עכו" בבימויו של בועז ארמוני. בסרט גילם השחקן קובי מאור את יוסק'ה נחמיאס. הסרט יצא בבכורה בשנת 2011.

בשנת 2012 שיחק בסרט זוהר הרקיע בתפקיד יחזקאל קורן, סבו של השחקן הראשי, הסרט נסוב סביב דילמת ההתנתקות מיישובי גוש קטיף.

==חיים אישיים==
היה נשוי ליפה, לוחמת וחובשת קרבית באצ"ל, עד לפטירתה. לזוג נולדו 2 בנים: משה ודרור, 6 נכדים ו-7 נינים.

==קישורים חיצוניים==
* 
* [http://www.inn.co.il/Besheva/Article.aspx/5710 יוס'קה נחמיאס לוחם אצ"ל ותיק שהספיק להציל את בגין מהאלטלנה הבוערת, לברוח מכלא עכו, ולחטוף קצינים בריטים, ממשיך גם בגיל 80 להנחיל את מורשת הארגון במוזיאון האצ"ל], ראיון עומק על חייו בעיתון בשבע
* [http://www.inn.co.il/News/News.aspx/332500 אמרתי לבגין: "קפוץ! האונייה מתפוצצת"], ראיון בערוץ 7.
* [http://www.inn.co.il/News/News.aspx/221408 63 ל'אלטלנה' – כך זה היה על הסיפון], ראיון בערוץ 7
* [https://www.youtube.com/watch?v=iNztaQDvAMs הייתי באצ"ל- סיפורו של יוסק'ה נחמיאס], רמת גן טלוויזיה קהילתית.
* [http://www.moreshetgalil.co.il/BRPortal/br/P102.jsp?arc=1670813&kw=%D7%9E%D7%95%D7%A8%D7%A9%D7%AA-%D7%94%D7%92%D7%9C%D7%99%D7%9C,,%D7%A9%D7%91%D7%AA%D7%90%D7%99-%D7%A9%D7%99%D7%A8%D7%9F,,%D7%9E%D7%95%D7%96%D7%99%D7%90%D7%95%D7%9F-%D7%94%D7%90%D7%A6%D7%9C,,,%D7%A1%D7%99%D7%95%D7%A8%D7%99%D7%9D-%D7%91%D7%98%D7%A2%D7%9D-%D7%99%D7%94%D7%95%D7%93%D7%99 על יוס'קה נחמיאס ומוזיאון האצ"ל בתש"ח], אתר מורשת הגליל.
* [https://www.youtube.com/results?search_query=%D7%99%D7%95%D7%A1%D7%A7%D7%94+%D7%A0%D7%97%D7%9E%D7%99%D7%90%D7%A1&spfreload=10 מגוון ראיונות וסיפורים עם יוס'קה נחמיאס], יוטיוב
* 

קטגוריה:מתנדבי היישוב לצבא הבריטי
קטגוריה:לוחמי האצ"ל
קטגוריה:אנשי היישוב ילידי הארץ
קטגוריה:ישראלים שנולדו ב-1925